Előterjesztés Zalakaros Város Önkormányzat Képviselőtestülete 2024. szeptember 19-én tartandó ülésére
Napirend címe: Előterjesztés a Zalakarosi Polgárőr Egyesület térítésmentes helyiséghasználatáról
Előterjesztést készítette: Tulok Anett jegyző
Tisztelt Képviselőtestület! 
Az Önkormányzat a Zalakarosi Polgárőr Egyesület térítésmentes használatába adta évekkel ezelőtt az önkormányzati tulajdonban álló Zalakaros 1038 hrsz-ú, természetben a Petőfi u. 19. szám alatti ingatlanon található mintegy 40 m2 nagyságú melléképületet (gazdasági épület) az Egyesület tevékenysége ellátása céljából. A főépületet az önkormányzat raktározás céljára használja. 

Víz és gázszolgáltatás nincs a melléképületben, csak áramot használnak, külön mérőóra azonban nincs. A kapcsolódó áramszámlák áttekintése alapján elmondható, hogy az áramdíj átlag havi kb. 4000 Ft, melyet az Önkormányzat fizet. 
Az ingatlanrészt a Polgárőr Egyesület már évek óta használja, azonban helyiséghasználatra vonatkozó szerződéssel nem rendelkeznek, ezért a jogcím tisztázása érdekében megkeresték Önkormányzatunkat. 
Zalakaros Város Önkormányzata Képviselő-testületének az önkormányzat tulajdonában lévő nem lakás céljára szolgáló helyiségek bérletéről szóló 15/2005. (VI. 10.) önkormányzati rendelete 6. § (5) bekezdése alapján az Önkormányzati helyiségek térítésmentes használatba adásáról a képviselőtestület dönthet.

Polgárőr Egyesület alapfeladatként a helyi közrend és közbiztonság védelme, valamint a bűnmegelőzésben való közreműködés érdekében közterületi járőrszolgálatot, figyelőszolgálatot, a közúti baleset helyszínén, valamint óvoda, általános iskola közvetlen közelében jelzőőri tevékenységet lát el. 

A fentiek alapján, tekintettel az egyesület a város közrendjének megtartása érdekében végzett közreműködésére, javasolt részükre a tevékenységük ellátása támogatása érdekében a helyiséget továbbra is ingyenesen biztosítani. 

A helyiség ingyenes biztosításán túl szükséges döntést hozni a kapcsolódó rezsiköltségek viseléséről is, melyre vonatkozóan két alternatívát tartamaz a határozati javaslat. 
Kérem a Tisztelt Képviselő-testületet, hogy az előterjesztést tárgyalja meg és döntsön az alábbi határozati javaslat elfogadásáról.  

Határozati javaslat:
Zalakaros Város Önkormányzat Képviselő-testülete 
1. a Zalakarosi Polgárőr Egyesület (8749 Zalakaros, Hegyalja u. 40.) részére a Zalakaros 1038 hrsz-ú, természetben a Petőfi u. 19. szám alatti ingatlanon található 40 m2 nagyságú melléképületet (gazdasági épületet) határozatlan időre, de legfeljebb a tevékenysége ellátása időtartamáig térítésmentesen használatba adja,
2. rezsiköltségek viselése kapcsán az alábbiak szerint határoz: 
A) a használatból eredő rezsiköltséget a használó köteles megtéríteni az önkormányzat részére az áramdíj területalapú arányosítása mellett,
B) a használatból eredő rezsiköltséget az Önkormányzatot viseli 
3. felhatalmazza a polgármestert az 1. és 2. pont szerinti feltételek mellett a térítésmentes használati szerződés aláírására. 
Határidő:             azonnal
Felelős:               Novák Ferenc polgármester

Operatív felelős: Bányai Edit- helyiséghasználati szerződés előkészítése

Zalakaros, 2024. szeptember 5. 
Novák Ferenc

 polgármester
